google/wiki40b huggingface dataset:
Κλημεντία του Ανζού

Βιογραφία

Ήταν κόρη του Κάρολου-Μαρτέλου τιτουλάριου βασιλιά της Ουγγαρίας,  και της Κλημεντίας των Αψβούργων, κόρης του Ροδόλφου Α΄ της Γερμανίας.  Έγινε βασίλισσα στην Γαλλία ως δεύτερη σύζυγος του βασιλιά Λουδοβίκου Ι΄ της Γαλλίας. 
Οι γονείς της απεβίωσαν, όταν ήταν η ίδια πολύ μικρή και την μεγάλωσε η γιαγιά της. Ο Οίκος της διεκδικούσε τον θρόνο της Ουγγαρίας, γι' αυτό η Κλημεντία γεννήθηκε και μεγάλωσε στην Νάπολη ως πριγκίπισσα της Ουγγαρίας.

Δεύτερη σύζυγος του Λουδοβίκου Ι'

Όταν πέθανε ο Φίλιππος Δ' της Γαλλίας τον διαδέχθηκε ο μεγαλύτερος γιος του Λουδοβίκος Ι' της Γαλλίας. Η σύζυγος του Μαργαρίτα της Βουργουνδίας ήταν φυλακισμένη στο Σατώ-Γκαγιάρντ καταδικασμένη για μοιχεία από τον βασιλιά, με βάσει τις μαρτυρίες της κουνιάδας της Ισαβέλλας της Γαλλίας. Δεν υπήρξε επίσημο διαζύγιο και η Μαργαρίτα έγινε τυπικά βασίλισσα της Γαλλίας αλλά συνέχισε να είναι υπό κράτηση. Το 1315 πέθανε ή πιθανώς δολοφονήθηκε από τον σύζυγό της, Λουδοβίκο με στραγγαλισμό ώστε να μπορεί να ξαναπαντρευτεί, το έπραξε αμέσως μετά. Παντρεύτηκε την Κλημεντία στις 19 Αυγούστου 1315 η οποία στέφθηκε βασίλισσα στη Ρενς στις 24 Αυγούστου.

Η Κλημεντία μετά την χηρεία της

Ο Λουδοβίκος πέθανε τον Ιούνιο του 1316 ενώ η Κλημεντία ήταν λίγων μηνών έγκυος. Αντιβασιλέας ανέλαβε ο αδερφός του Λουδοβίκου Φίλιππος Ε' της Γαλλίας αμφισβητώντας το δικαίωμα από την Ιωάννα Β΄της Ναβάρρας η οποία ήταν πολύ νέα για το αξίωμα και την Κλημεντία που την θεωρούσε ακατάλληλη. Η Κλημεντία γέννησε τον Νοέμβριο του 1316 τον Ιωάννη. Ο Ιωάννης από την στιγμή της γέννησής του ήταν βασιλιάς αλλά έζησε μόνο 4 μέρες, στην συνέχεια ανέβηκε στον θρόνο ο θείος του και αντιβασιλέας Φίλιππος. Ο Φίλιππος και η Κλημεντία συγκρούστηκαν επειδή ο Φίλιππος αρνήθηκε να της πληρώσει τα έσοδα που της είχε υποσχεθεί ο σύζυγος της, η Κλημεντία έκανε αίτημα στον πάπα Ιωάννη ΚΒ΄ αναζητώντας βοήθεια.

Τελευταία χρόνια

Η Κλημεντία εγκατέλειψε την αυλή, αποσύρθηκε στην Δομινικανή γυναικεία μονή του Αιξ-αν-Προβάνς (1318) όπου έμεινε τρία χρόνια και στην συνέχεια επέστρεψε στο Παρίσι (1321). Συμμετείχε ενεργά στην βασιλική ζωή διατηρώντας δεκατρία κτήματα γύρω από το Παρίσι και την Νορμανδία, παρήγγειλε μια σαρκοφάγο για τον προπάππου της Κάρολο τον Ανδεγαυό (1326). Με τις δωρεές προσπάθησε να κάνει ισχυρή την φήμη τόσο της πατρικής της οικογένειας όσο και του συζύγου της. Πέθανε στις 12 Οκτωβρίου 1328 σε ηλικία 35 ετών, όλα τα υπάρχοντα της είχαν τότε πουληθεί. Τάφηκε στην κατεστραμμένη σήμερα μονή των Ιακωβίνων στο Παρίσι, η σαρκοφάγος της βρίσκεται στην Βασιλική Σαιν-Ντενί.
Η βασίλισσα Κλημεντία έμεινε γνωστή για την λεπτομερέστατη καταγραφή όλων των υπαρχόντων της σε 99 σελίδες και σε περισσότερα από 40 χειρόγραφα, περιγράφει όλα τα κοσμήματα, τους πολύτιμους λίθους της ακόμα και τα υφάσματα. Τα περισσότερα από τα αντικείμενα που είχε καταγράψει τα διεκδικούσε αλλά πήγαν στην ίδια μετά τον θάνατο της.  
Η Κλημεντία ήταν μια από τους κεντρικούς ήρωες στο έργο του μεγάλου Γάλλου συγγραφέα Ρωσικής καταγωγής Μαουρίς Ντυρόν (1918 - 2009) "Οι καταραμένοι βασιλείς"
Ελάτεια Λάρισας

Τοποθεσία

Ειναι κτισμένο στους πρόποδες της δυτικής πλευράς του όρους Όσσα (Κίσσαβος). Απέχει 30 χιλιόμετρα περίπου από τη Λάρισα και 3 από την Εθνική Οδό Λαρίσης-Θεσσαλονίκης.
Το χωριό άρχισε να κατοικείται από Έλληνες κατοίκους κατά το δεύτερο μισό του 19ου αιώνα,
κυρίως από Σαρακατσαναίους κτηνοτρόφους.

Ιστορία

Στην περιοχή αυτή κατα τους αρχαίους χρόνους υπήρχε πόλη με το ίδιο όνομα, Ελάτεια, η οποία μαζί με τους Γόννους ήλεγχαν τα στενά των Τεμπών. Αν και δεν έγιναν ανασκαφές ευρέθησαν κατά καιρούς ορισμένα αρχαία.
Μέχρι την εφαρμογή του Καποδίστρια αποτελούσε κοινότητα.
Στο χωριό κατασκευάστηκαν κατά την δεκαετία του '20 4 ελαιοτριβεία, ένα από τα οποία κινείτο με μηχανή Deutz semi-diesel, τα δε υπόλοιπα ηταν χειροκίνητα. Σήμερα δεν λειτουργούν αυτά πλέον, λειτουργούν όμως άλλα σύγχρονα.
Tο Μουσείο Θεσσαλικής Ζωής της οικογένειας Συρμακέζη αποτελεί ένα πολυχώρο προσομοίωσης παραδοσιακών αγροτικών δραστηριοτήτων και δίνει στον επισκέπτη τη δυνατότητα να «ζήσει» την εμπειρία του παρελθόντος.
Αγία Μαρίνα Μαρμαρίου Εύβοιας

Γεωγραφία

Η Αγία Μαρίνα βρίσκεται στη Ν. Εύβοια, στο νότιο μυχό του Όρμου Μαρμαρίου, σε τοποθεσία που βλέπει στον Κόλπο Πεταλιών και απέναντι στα ομώνυμα νησιά, Ν. του Μαρμαρίου. Είναι κτισμένη σε υψόμετρο 25, και απέχει από τη Χαλκίδα, 125 χλμ. περίπου, προς τα ΝΑ.

Πληθυσμικά στοιχεία

Η εξέλιξη πληθυσμού του οικισμού έχει ως εξής: κάτοικοι 44 (2001), 27 (2011).<
Ιωάννης Λεοντόπουλος

Βιογραφία

Ο Λεοντόπουλος γεννήθηκε το 1765 στο Μυριόφυτο ή σύμφωνα με άλλη εκδοχή στον γειτονικό Πλάτανο και προερχόταν από οικογένεια πελοποννησιακής καταγωγής. Μαθήτευσε στην Πατριαρχική Ακαδημία της Κωνσταντινούπολης όπου υπήρξε μεταξύ άλλων μαθητής του Ματθαίου Γανοχωρίτη. Μετά την αποφοίτησή του διετέλεσε δάσκαλος σε εκπαιδευτικά ιδρύματα της Κωνσταντινούπολης, του Μυριοφύτου και της Ραιδεστού στην οποία μετατέθηκε το 1822 ενώ παράλληλα υπήρξε ιδιωτικός δάσκαλος παιδιών εύπορων οικογενειών.
Διακρινόταν για τη ευρεία του μόρφωση ενώ επέδειξε και συγγραφικό έργο. Υπήρξε συνεργάτης του λεξικού Κιβωτός της Ελληνικής Γλώσσης που ξεκίνησε να εκδίδεται το 1819 από το Οικουμενικό Πατριαρχείο. Σημαντικότερο έργο του είναι η γραμματική της ελληνικής γλώσσας που εξέδωσε το 1828 υπό τον τίτλο Νέα οδηγός ή εγχειρίδιον περί Κλίσεως, Ορθογραφίας, και Συντάξεως των Οκτώ του Λόγου Μερών. Απεβίωσε το 1828. Γιος του ήταν ο μετέπειτα επίσκοπος Μυριοφύτου Γρηγόριος.
Πακ (δορυφόρος)

Ανακάλυψη

Ο Πακ είναι ο μεγαλύτερος εσωτερικός δορυφόρος του Ουρανού και ανακαλύφθηκε από εικόνες που λήφθηκαν από το Βόγιατζερ 2 στις 30 Δεκεμβρίου 1985. Η αρχική προσωρινή ονομασία που του είχε δοθεί ήταν S/1985 U 1. Αργότερα ονομάστηκε Πακ από το ξωτικό Πακ που εμφανίζεται στο έργο "Όνειρο Θερινής Νυκτός" του Σαίξπηρ. Στην Κελτική μυθολογία και στην Αγγλική λαογραφία, ο Πακ είναι ένα κακό ξωτικό.
Πυθοδωρίδα του Πόντου

Βιογραφία

Ήταν το μόνο τέκνο τού βαθύπλουτου Πυθοδώρου τού Τραλλιανού και της Αντωνίας Πρίμας, κόρης τού Μάρκου Αντωνίου, στρατηγού και μέλους της Β΄ Τριανδρίας. Μέσω της Αντωνίας και τού Μ. Αντωνίου ήταν εξαδέλφη τού Αυτοκράτορα Κλαυδίου.
Γεννήθηκε και μεγάλωσε στη Σμύρνη. Ο πατέρας της ήταν Έλληνας της Μ. Ασίας, φίλος τού Γ. Πομπήιου. Έλαβε το όνομα τού πατέρα της. Η εκ μητρός μάμμη της ήταν η Αντωνία Υβρίδα η Νεότερη, εξαδέλφη τού συζύγου της Μ. Αντωνίου. 
Οι γάμοι της δείχνουν, πώς μία ευγενής, στα υποτελή στους Ρωμαίους βασίλεια, ανακατευόταν στην πολιτική και στα παιχνίδια εξουσίας. Περί το 14 πΧ παντρεύτηκε τον χήρο Πολέμωνα Α΄ τού Πόντου, έτσι έγινε βασίλισσα τού Πόντου. Ο Πολέμων Α΄ απεβίωσε το 8 πΧ και η Πυθοδωρίδα έμεινε βασίλισσα τού Πόντου. Κράτησε την Κολχίδα, όχι όμως τον Κιμμέριο Βόσπορο, που δόθηκε στον γιο της πρώτης συζύγου τού Πολέμωνα Α΄, από προηγούμενο γάμο της, τον Τ. Ι. Ασπούργο.
Έπειτα παντρεύτηκε τον χήρο Αρχέλαο της Καππαδοκίας, περιοχών της Κιλικίας και της Μικράς Αρμενίας. Έτσι έγινε βασίλισσα της Καππαδοκίας, κ.λπ.· δεν απέκτησαν τέκνα. Η Πυθοδωρίδα, έπειτα από τον γάμο αυτόν, είχε μετακινηθεί με τα τρία παιδιά της από τον Πόντο στην Καππαδοκία για να ζήσει με τον Αρχέλαο. Αυτός έκτισε ανάκτορο στην Ελαιούσα Σεβαστή της Κιλικίας Τραχέας. Το 17 μΧ απεβίωσε ο Αρχέλαος και η Καππαδοκία έγινε ρωμαϊκή επαρχία· τα τμήματα της Κιλικίας δόθηκαν στον γιο του από τον πρώτο του γάμο, τον Αρχέλαο της Κιλικίας και η Μικρά Αρμενία στον Ζήνωνα, γιο της Πυθοδωρίδας, που βασίλευσε με το όνομα Αρταξίας Γ΄. Η Πυθοδωρίδα με τα υπόλοιπα τέκνα της επέστρεψε στον Πόντο. 
Ο Πολέμων Β΄ τη βοηθούσε στη διακυβέρνηση τού βασιλείου. Όταν εκείνη απεβίωσε, τη διαδέχθηκε στον θρόνο. Η Πυθοδωρίδα αναφέρεται από τον φίλο της Στράβωνα τον γεωγράφο, που την περιγράφει ως ενάρετη γυναίκα. Γράφει, ότι ήταν ικανή στο εμπόριο και πως ο Πόντος υπό την εξουσία της γνώρισε άνθηση. Στην Αθήνα βρέθηκε στήλη των τελών τού 1ου αι. πΧ με την επιγραφή ΒΑΣΙΛΙΣΣΑ ΠΥΘΟΔΩΡΙΔΑ ΦΙΛΟΜΗΤΩΡ.
Χάρης Τσιρκινίδης

Βιογραφικό

Γεννήθηκε το 1938 στη Λεκάνη Καβάλας. Υπηρέτησε σε μονάδες και επιτελεία στην Ελλάδα και την Κύπρο.
Αφγάνι

Κέρματα

Το 1925 κυκλοφόρησαν κέρματα των 2, 5 και 10 pul,  20 pul,  ½ και 1 afghani, και ½ και 1 amani. Ακολούθησαν τα 2½ afghani και τα χρυσά 2½ amani το 1926. Το 1930 προστέθηκαν τα 1 και 25 pul και επτά χρόνια μετά τα 3 pul και τα χαλκονικέλινα 10 και 20 pul. Στη συνέχεια, το 1952, κυκλοφόρησαν κέρματα των 25 και των 50 pul και έπειτα των 2 και 5 afghani το 1958 και των  1, 2 και 5 afghani το 1963. Το 1973 κυκλοφόρησαν τα 25 και 50 pul και τα  5 afghani. Το 1978 και 1980 κυκλοφόρησε σειρά των 25 και 50 pul και των 1, 2 και 5 afghani.

Χαρτονομίσματα

Την περίοδο 1925-1928 εισήχθησαν χαρτονομίσματα σε αξίες των 5, 10 και των 50 afghani. Το 1936, τα τραπεζογραμμάτια των 2, 20 και των 100 afghani προστέθηκαν. Η Τράπεζα του Αφγανιστάν ανέλαβε την έκδοση των χαρτονομισμάτων το 1939, τυπώνοντας χαρτονομίσματα των 2, 5, 10, 20, 50, 100, 500 και των 1000 afghani. Τα χαρτονομίσματα των 2 και των 5 afghani αντικαταστάθηκαν από κέρματα το 1958. Το 1993 είδε την κυκλοφορία των 5.000 και των 10.000 afghani.

Δεύτερο αφγάνι, 2002-

Από τις 7 Οκτωβρίου 2002 ως τις 2 Ιανουαρίου  2003, εισήχθη νέο αφγάνι, με κωδικό ISO 4217  AFN. Η ισοτιμία ορίστηκε στα 43 afghani προς 1 αμερικανικό δολάριο. Το νόμισμα αυτό ανατιμήθηκε και υποτιμήθηκε το 2003-2004.

Κέρματα

Το 2005 εισήχθησαν κέρματα σε αξίες των 1, 2 και 5 afghani
Πρόεδρος της Υπερδνειστερίας

Ο Πρόεδρος της Υπερδνειστερίας είναι ο ανώτατος εκλεγμένος αξιωματούχος της Υπερδνειστερίας μιας μη αναγνωρισμένης διεθνώς χώρας που κήρυξε την ανεξαρτησία της από τη Μολδαβία το 1990. πρόεδρος της χώρας είναι και αρχηγός κράτους, καθώς επίσης επικεφαλής της διοίκησης των ενόπλων δυνάμεων. Με βάση το σύνταγμα της χώρας, εκπροσωπεί την Τρανσνίστρια στο εξωτερικό.
Ο Πρόεδρος της Μολδαβικής Δημοκρατίας πέρα από τον Δνείστερο, όπως ονομάζεται επίσημα, εκλέγεται από το λαό με μυστική ψηφοφορία για 5 χρόνια. 
Πρώτος πρόεδρος ήταν ο Ιγκόρ Σμιρνόφ το 1990.
Δισκογραφία της Καλομοίρας

Η Ελληνοαμερικανίδα τραγουδίστρια Καλομοίρα έχει κυκλοφορήσει συνολικά τέσσερα studio albums, όπου το ένα από αυτά έχει γίνει χρυσό σε Ελλάδα και Κύπρο, τέσσερα cd singles, ενα karaoke και συνολικά 28 singles. Μετά από τη συμμετοχή της στη Eurovision Song Contest το 2008 με το τραγούδι Secret Combination, κατάφερε να γίνει γνωστή σε όλη την Ευρωπή, αλλά και σε αρκετές πολιτείες της Αμερικής και στον Καναδά.
Κάρολος Ούγος των Βουρβόνων-Πάρμας

Βιογραφία

Ήταν ο πρωτότοκος γιος του Ξαβιέ δούκα της Πάρμας & Πλακεντίας και της Μαγδαληνής των Βουρβόνων-Μπυσέ, κόρης του Γεωργίου κόμη του Λινιέρ. Ο Γεώργιος ήταν απόγονος νόθου γιου του Λουδοβίκου των Βουρβόνων επισκόπου της Λιέγης.
Βαλτεσινίκο Αρκαδίας

Ιστορία

Ένα χιλιόμετρο μακριά από το χωριό εντοπίζεται η θέση Λενικά, όπου ανακαλύφθηκαν ερείπια αρχαίας πόλης, ναού και μυκηναϊκών τειχών. Το 1939 έγιναν οι πρώτες ανασκαφές από τη Γαλλική Αρχαιολογική Εταιρεία, σύμφωνα με την οποία ο ναός είναι από τον 7ο αιώνα π.Χ. και ήταν αφιερωμένος στη θεά Άρτεμη. 
Το Βαλτεσίνικο ήταν γνωστό κατά τη Φραγκoκρατία ως Βάλτες. Στην κορυφή Παλαιόκαστρο βρίσκονται τα ερείπια μεσαιωνικού οχυρού. Ο πληθυσμός του οικισμού είχε ήδη αρχίσει να αυξάνεται, λόγω των επιδρομών κυρίως Σλάβων στις πεδινότερες περιοχές. 
Από τις αρχές του 15ου αιώνα και μετά εμφανίζονται Τούρκοι στην περιοχή, οι οποίοι ενίοτε παραχωρούν προνόμια στους ντόπιους. Το 1770 το χωριό συμμετέχει στα Ορλωφικά, επανάσταση που καταπνίχτηκε με πολλά θύματα και αιχμαλώτους. 
Το χωριό αποτελούσε το ορμητήριο του Θεόδωρου Kολοκοτρώνη κατά την Επανάσταση του 1821 και ειδικά μετά την έλευση του Iμπραήμ και τις σφοδρές συγκρούσεις με τον αιγυπτιακό στρατό. O Iμπραήμ εξεστράτευσε πέντε φορές ενάντια στον Kολοκοτρώνη, ο οποίος τις απέκρουσε επιτυχώς.

Πανηγύρι

Στις 16 Αυγούστου γίνεται τοπικό πανηγύρι με πλήθος κόσμου, στο οποίο αναβιώνει το έθιμο του παραδοσιακού αλωνίσματος από το 1998. Πίσω από τη Μονή της Παναγίας, σε ένα πέτρινο αλώνι, συγκεντρώνονται δεμάτια σοδειάς και άλογα για το αλώνισμα, το οποίο διαρκεί σχεδόν ολόκληρη μέρα.
Κιπ

Βασιλικό κιπ

To κιπ εισήχθη το 1952 και αντικατέστησε την Πιάστρα της Γαλλικής Ινδοκίνας, με την οποία είχε ίδια αξία. Το κιπ (λέγεται επίσης piastre στα γαλλικά) υποδιαιρέθηκε σε 100 att (ອັດ στα λαοτιανά) ή cents (Centimes στα γαλλικά).

Κέρματα

Τα κέρματα κόπηκαν σε ονομαστικές αξίες των 10, 20 και των 50 att ή cents με γαλλικές και λαοτινές επιγραφές. Όλα κατασκευάστηκαν από αλουμίνιο και είχαν στο κέντρο μία τρύπα. Η μόνη χρονιά της σειράς τους είναι το 1952.

Χαρτονομίσματα

Το 1953 το παράρτημα του Λάος από το Ινστιτούτο Institut d'Emission des Etats du Cambodge, du Laos et du Vietnam τύπωσε χαρτονομίσματα με διπλή ονομασία, πιάστρες Γαλλικής Ινδοκίνας και κιπ. Την ίδια περίοδο, τα άλλα παραρτήματα είχαν ίδιο κανονισμό με το ριέλ Καμπότζης και με το Ντονγκ στο νότιο Βιετνάμ. Τυπώθηκαν χαρτονομίσματα του 1 και των 5, 100 και 100 kip/piastres.
Το 1957 εκδόθηκαν από την κυβέρνηση χαρτονομίσματα που η ονομαστική αξία τους ήταν αποκλειστικά σε κιπ. Αυτά ήταν αξίας του 1 και των 5, 10, 20, 50, 100 και 500 kip. Το 1963 κυκλοφόρησαν τα χαρτονομίσματα των 200 και των 1000 kip , τα οποία ακολουθήθηκαν από εκείνα των 5.000 kip το 1975. Όλα τα τραπεζογραμμάτια τυπώθηκαν στη Γαλλία.

Κιπ των Πάθε Λάο

Πριν το 1976 σε περιοχές που ήταν υπό τον έλεγχο των Πάθε Λάο κυκλοφόρησαν χαρτονόμίσματα κιπ των Πάθε Λάο σε αξίες του 1 και των 10, 20, 50, 100, 200 και των 500 kip . Τα χαρτονομίσματα αυτά τυπώθηκαν στη Λαϊκή Δημοκρατία της Κίνας. 
Το 1976 το κιπ των Πάθε Λάο αντικατέστησε το βασιλικό κιπ και καθιερώθηκε ως νόμισμα σε όλο το Λάος, μετά την επικράτηση των Πάθε Λάο. Η ισοτιμία ανάμεσα σε 2 κιπ ήταν 1 Pathet Lao kip = 20 βασιλικά kip.

Κιπ της Λαοκρατικής Δημοκρατίας Λάος

Το 1979 έγινε αναμόρφωση του νομίσματος και τα 100 παλαιά (Pathet Lao) κιπ αντικαταστάθηκαν από ένα νέο κιπ.

Κέρματα

Με ημερομηνία 1980 κόπηκαν κέρματα σε αξίες των 10, 20 και των 50 att. Ωστόσο, σήμερα στο Λάος δεν κυκλοφορούν καθόλου κέρματα, λόγω του υψηλού πληθωρισμού.

Χαρτονομίσματα

Το 1979 κυκλοφόρησαν τραπεζογραμμάτια σε αξίες του 1, καθώς επίσης και των 5, 10, 20, 50 και των 100 κιπ. Το 1988 και 1992 προστέθηκαν τα 500 και τα 1000 kip, ενώ τα 2.000 και 5.000 kip κυκλοφόρησαν το 1997. Αυτά ακολουθήθηκαν από τα χαρτονομίσματα των 10.000 και των 20.000 kip το 2002 και των 50.000 kip στις 17 Ιανουαρίου του 2006 (παρ’ ότι η ημερομηνία που φέρουν είναι το 2004).
Φεστιβάλ Κινηματογράφου Θεσσαλονίκης 1968

Το 9ο Φεστιβάλ Κινηματογράφου Θεσσαλονίκης διοργανώθηκε στις 16-22 Σεπτεμβρίου 1968 στο θέατρο της Εταιρείας Μακεδονικών Σπουδών.
Η Καλύβα του Μπαρμπα-Θωμά

Η υπόθεση

Το έργο έχει ως χρόνο που διαδραματίζεται τα μέσα του 19ου αιώνα και, συγκεκριμένα, την αμέσως προηγούμενη εποχή πριν από τον Αμερικανικό Εμφύλιο Πόλεμο και την απελευθέρωση των Αφροαμερικανών σκλάβων, μετά τη νίκη των δυνάμεων του Βορρά.

Η έκδοση

Η Καλύβα του Μπαρμπα-Θωμά πρωτοεμφανίστηκε ως σειρά σε 40 εβδομαδιαίες συνέχειες στο περιοδικό Εθνική Εποχή, ένα περιοδικό κατά της δουλείας, και ξεκίνησε με το τεύχος της 5ης Ιουνίου του 1851. Εξαιτίας της δημοτικότητας της σειράς, ο εκδότης Τζον Jewett πρότεινε στη συγγραφέα τη μετατροπή της σειράς σε βιβλίο. Αν και η Στόου είχε επιφυλάξεις σχετικά με το αν κάποιος θα διάβαζε την Καλύβα του Μπαρμπα-Θωμά σε μορφή βιβλίου, τελικά συναίνεσε στην πρόταση.
Πεπεισμένος ότι το βιβλίο θα γίνει δημοφιλές, ο εκδότης πήρε την ασυνήθιστη (για την εποχή) απόφαση να προσθέσει έξι ολοσέλιδες γκραβούρες του Hammatt Billings στην πρώτη εκτύπωση Εκδόθηκε σε μορφή βιβλίου στις 20 Μαρτίου 1852, και σχεδόν αμέσως εξαντλήθηκε. Ορισμένες άλλες εκδόσεις τυπώθηκαν σύντομα (όπως η πολυτελής έκδοση του 1853, η οποία διαθέτει 117 γκραβούρες του Billings)
Κατά το πρώτο έτος δημοσίευσης, πουλήθηκαν 300.000 αντίτυπα του βιβλίου. Το βιβλίο έχει μεταφραστεί σε όλες τις κύριες γλώσσες του κόσμου, και τελικά έγινε το δεύτερο καλύτερο σε πωλήσεις βιβλίο μετά την Αγία Γραφή.  Ορισμένες από τις αρχικές του εκδόσεις είχαν εισαγωγή από τον James Sherman, έναν υπουργό Θρησκευμάτων στο Λονδίνο γνωστό για τις απόψεις του περι κατάργησης της δουλείας.
Η Καλύβα του Μπαρμπα-Θωμά "πούλησε" εξίσου καλά και στη Μεγάλη Βρετανία, με την πρώτη έκδοση του Λονδίνου να εμφανίζεται το Μάιο του 1852 και να ανέρχεται σε 200.000 αντίτυπα.  Σε λίγα χρόνια πάνω από 1,5 εκατ. αντίγραφα του βιβλίου κυκλοφόρησαν στη Μεγάλη Βρετανία, αν και οι περισσότερες από αυτές ήταν πειρατικά αντίτυπα (όπως και στις Ηνωμένες Πολιτείες).
Ποτοσί

Ιστορία

Η ανακάλυψη μεταλλεύματος στο Σέρρο Ρίκο (ισπ. Cerro Rico, πλούσιος λόφος) από τον Ινδιάνο Ντιέγκο  Ουάλπα το 1544 αποτέλεσε το έναυσμα για την ίδρυση της πόλης του Ποτοσί στις 10 Απριλίου 1545 στα ριζά του λόφου. Το αρχικό όνομα της πόλης ήταν Villa Imperial de Carlos V, προς τιμήν του Ισπανού βασιλιά Κάρλος Ε'. Ιδρυτής της ήταν ο Χουάν ντε Βιγιαρροέλ.
Στην περιοχή ξεκίνησαν ανασκαφές μεγάλης κλίμακας και το πρώτο φορτίο ασημιού στάλθηκε στην Ισπανία. Το 1672, ο πληθυσμός της πόλης είχε φτάσει τους 200.000 κατοίκους, κάνοντάς την μια από τις μεγαλύτερες και πλουσιότερες πόλεις στη Λατινική Αμερική, επεκτείνοντας το θρύλο του πλούτου της παγκοσμίως.
Ντόπιοι κάτοικοι που εργάζονταν στα ορυχεία πέθαιναν από την υπερβολική κούραση και τις αναθυμιάσεις. Το 1608, θέλοντας να αποζημιώσουν το ολοένα και μειούμενο εργατικό δυναμικό των ιθαγενών, οι άποικοι προώθησαν αίτημα προς το Ισπανικό Στέμμα για την εισαγωγή 1500-2000 Αφρικανών σκλάβων κάθε χρόνο, οι οποίοι εργάζονταν επίσης υπό άθλιες συνθήκες.
Στις αρχές του 19ου αιώνα, ο αγώνας για ανεξαρτησία οδήγησε σε αναρχία, λεηλασία πολλών εκκλησιών και τελικά ο πλούτος της πόλης μεταφέρθηκε στην Ευρώπη και σε άλλες κτήσεις του ισπανικού Στέμματος. Ο πληθυσμός μειώθηκε σχεδόν στους 10.000 κατοίκους. Το 1825, τα ορυχεία του Σέρρο Ρίκο είχαν ήδη εξαντληθεί και στα μέσα του 19ου αιώνα, μια πτώση στην τιμή του ασημιού έπληξε την οικονομία της πόλης, η οποία από τότε δεν έχει ανακάμψει πλήρως.
Στο Μεξικό, η πόλη Σαν Λουίς Ποτοσί πήρε το όνομά της από αυτή την πόλη, ενώ προς τιμήν της ιδρύθηκαν και ονομάστηκαν τρεις πόλεις στις Ηνωμένες Πολιτείες με μεταλλευτική δραστηριότητα, μια στο Ουισκόνσιν, μια στη Νεβάδα και μια στο Μιζούρι.
Γρηγόριος Γ. Υψηλάντης

Βιογραφικά στοιχεία

Γεννήθηκε στην Βιέννη στις 17 Σεπτεμβρίου 1835 και ήταν εγγονός του Ηγεμόνα της Μολδοβλαχίας Κωνσταντίνου Υψηλάντη και της Ελισάβετ Υψηλάντη. Ήταν γιός του Γρηγορίου και της Χαρίκλειας Σκαναβή, κόρης παλιάς Φαναριώτικης Οικογένειας, και ανηψιός των Φιλικών Αλεξάνδρου και Δημητρίου Υψηλάντη.
Το 1864 διορίστηκε από τον Βασιλιά της Ελλάδος Όθωνα Πρέσβης της Ελλάδος στην Αυλή της Αυστροουγγαρίας, μετά την παραίτηση του πεθερού του από τη θέση αυτή. Υπήρξε ο μοναδικός διπλωμάτης, ο οποίος παρέμεινε στη θέση του μετά την απόσυρση όλων των διπλωματικών σωμάτων λόγω ελλείψεως οικονομικών πόρων κατά την Κρίση του 1873.
Οι κάτοικοι του Ναυπλίου τον εξέλεξαν αυθόρμητα αντιπρόσωπό τους στις εκλογές του 1868, ενώ ο Δεληγιώργης το 1871 του πρόσφερε την θέση του Υπουργού των Εξωτερικών, την οποία εκείνος όμως αρνήθηκε. 
Απεβίωσε στο Παρίσι στις 19 Φεβρουαρίου 1886.
Expedition 12

Στόχοι της αποστολής

Προετοιμασίες για την περαιτέρω ανάρτηση του διαστημικού σταθμού, συντήρηση και έλεγχος του σταθμού, επιστημονικά πειράματα σε περιβάλλον μικροβαρύτητας

Διαστημικοί περίπατοι

Κατά τη διάρκεια της 12ης Αποστολής πραγματοποιήθηκαν δύο διαστημικοί περίπατοι έξω από τον διαστημικό σταθμό. Αμφότεροι, ο Μακάρθουρ και ο Τοκάρεφ συμμετείχαν και στους δύο.

EVA 1

Ο πρώτος διαστημικός περίπατος (αγγλ. Extra-vehicular activity EVA) έγινε στις 7 Νοεμβρίου 2005 και διάρκεσε 5 ώρες και 22 λεπτά. Δύο ήταν οι κύριοι στόχοι του διαστημικού περίπατου, και οι δύο ολοκληρώθηκαν. Ο πρώτος στόχος ήταν να εγκατασταθεί και και να ρυθμιστεί μια νέα φωτογραφική μηχανή στην γέφυρα P1. Ο δεύτερος στόχος επρόκειτο να αποσυναρμολογηθεί ένα όργανο, το Floating Potential Probe πού είχε πάθει βλάβη.

EVA 2

Ο δεύτερος διαστημικός περίπατος πραγματοποιήθηκε στις 3 Φεβρουαρίου 2006 και διάρκεσε 5 ώρες και 43 λεπτά. Οι αστροναύτες ξεφορτώθηκαν παλαιές ρωσικές διαστημικές στολές τύπου Ορλάν, και συγκεκριμένα SuitSat-1. Οι διαστημικές στολές δεν λειτουργούσαν αφού είχαν αχρηστευτεί το 2004. Κάναν επίσης το πείραμα Biorisk, φωτογράφισαν έναν αισθητήρα για τον εντοπισμό μικρομετεωρητών, και προσέδεσαν ένα καλώδιο του κινητού μεταφορέα.

Έκλειψη του ηλίου

Στις 29 Μαρτίου 2006 το πλήρωμα παρατήρησε την ολική έκλειψη του ηλίου από το διάστημα και τράβηξε την φωτογραφία που δείχνει την σκιά της σελήνης στην επιφάνεια της γης.
Έντβιτζε Φένεκ

Βιογραφία

Γεννήθηκε στην πόλη Άναμπα της, τότε υπό Γαλλική κυριαρχία, Αλγερίας από πατέρα Μαλτέζο και Σικελή μητέρα. Φοιτήτρια ιατρικής παρακολουθεί παράλληλα μαθήματα χορού και υποκριτικής και ξεκινά την επαγγελματική της σταδιοδρομία σαν μοντέλο. Η καριέρα στο σινεμά ξεκινά με τη συμμετοχή της σε χαμηλού προϋπολογισμού ταινίες για να περάσει γρήγορα σε πιο αξιόλογες παραγωγές. Από τα τέλη της δεκαετίας του '60 και για το πρώτο μισό της δεκαετίας του '70 πρωταγωνιστεί σε μερικά από τα κορυφαία τζιάλι, είδος που μεσουρανούσε τότε στην Ιταλία, ξεκινώντας παράλληλα μια μακροχρόνια και ιδιαίτερα παραγωγική συνεργασία με το σκηνοθέτη Σέρτζιο Μαρτίνο. Ανάμεσά τους τα φιλμ Lo strano vizio della signora Wardh (1971) και Il tuo vizio è una stanza chiusa e solo io ne ho la chiave (1972) που τη χρίζουν βασίλισσα του είδους. Το 1972 δοκιμάζει το ταλέντο της στο καλτ πλέον φιλμ Quel gran pezzo dell'Ubalda tutta nuda e tutta calda του Μαριάνο Λαουρέντι, ταινία του ονομαζόμενου είδους "ντεκαμερότικο" (ερωτικές-κωμικές ιστορίες βασισμένες σε μεσαιωνικούς θρύλους). Η κωμωδία και το ερωτικό στοιχείο είναι για την επόμενη δεκαετία οι βασικοί άξονες των ταινιών της. Συμμετέχει σε δεκάδες ερωτικές κωμωδίες παίζοντας την σέξι καθηγήτρια, αστυνομικίνα, στρατιωτικό ή νοσοκόμα.
Η πρώτη πλήρως γυμνή εμφάνιση της στη μεγάλη οθόνη γίνεται το 1976 στην ταινία La pretora του μεγάλου Λούτσιο Φούλτσι. Η σαγηνευτική και προκλητική συμπεριφορά της αναμειγμένη με μικρές δόσεις αφέλειας και οι πλούσιες καμπύλες της που κατέγραφαν και τόνιζαν με κάθε ευκαιρία όλοι οι σκηνοθέτες, την κάνουν σύμβολο του σεξ, αγαπημένη των ανδρών και την εμπορικότερη ίσως γυναίκα ηθοποιό της εποχής της. Η δημοφιλία της παραμένει ακόμα και σήμερα, δύο και πλέον δεκαετίες μετά τον τελευταίο πρωταγωνιστικό της ρόλο, σε υψηλότατα επίπεδα χάρη στην αδιάλειπτη προβολή των ταινιών της αλλά και την αναγνώριση από διάσημες φιγούρες του κινηματογράφου όπως ο Κουέντιν Ταραντίνο (έχει μιλήσει κολακευτικά για την ηθοποιό πολλές φορές σε συνεντεύξεις, της απεύθυνε δημόσια πρόσκληση -που αποδέχτηκε- για μια γκεστ εμφάνιση στο φιλμ Hostel : Part II και απέτισε φόρο τιμής ονομάζοντας έναν από τους ήρωες της ταινίας Άδωξοι Μπάσταρδη Εντ Φένεκ).